Title: Sajam za penzionere otvoren u Oficirskom domu
Author: Tima
Last saved by: Goran Stojic

U NIŠU ODRŽAN DVODNEVNI SEMINAR ZA PENZIONERE

          Dva dana posvećena niškim penzionerima

*Ovakvih sajmova bi trebalo da bude u svim regionalnim centrima kako bi penzioneri mogli povoljnije da dođu do namirnica i usluga jer su oni podneli najveći teret javnih finansija i mi im zahvaljujemo na tome, ali nije dovoljno reći samo „hvala, kazao je ministar u Vladi Srbije zadužen za regionalni razvoj Milan Krkobabić koji je otvorio Sajam
*Ovo je drugi Sajam za penzionere u Nišu, ali već je dogovoreno da njegovo održavanje postane tradicija, dodaje Mirko Zečević, predsednik Gradske organizacije penzionera

         Dvodnevni Sajam za penzionere na kome najstarije Nišlije mogu da provere svoje zdravlje, ali i da dobiju „senior karticu“ i kupe proizvode zadrugara sa juga Srbije i rukotvorine ovdašnjih domaćica, juče je završen. Svečanom otvaranju Sajma u Oficirskom domu u subotu, 8.decembra,  prisustvovali su ministar u Vladi Srbije zadužen za regionalni razvoj Milan Krkobabić, naroni poslanik  Hadži Milorad Stošić, gradski većnik Mirko Zečević, predstavnici Doma zdravlja i brojni penzioneri. 
           Krkobabić je na otvaranju Sajma istakao da je ovo  drugi po redu Sajmu penzionera koji se organizuje u Nišu, a peti koji se organizuje u Srbiji. 
           „ Ovakvih sajmova bi trebalo da bude u svim regionalnim centrima kako bi penzioneri mogli povoljnije da dođu do namirnica i usluga. Penzioneri su podneli najveći teret javnih finansija i mi im zahvaljujemo na tome, ali nije dovoljno reći samo „hvala“. Sajam je jedan praktičan vid zahvalnosti“, kazao je Krkobabić. 
          On je dodao da penzioneri u Srbiji troše godišnje pet milijardi evra i najmanje što trgovinski lanci i korporacije "mogu da učine u znak zahvalnosti je da im izađu u susret određenim popustima“.
            Gradski većnik Mirko Zečević podsetio je da u Nišu živi preko 60.000 penzionera i dodao da je Sajam način da im se približe određeni proizvodi i usluge.
             Posetioci sajma su mogli besplatno da provere krvni pritisak i visinu šećera u krvi, informišu se o pravima iz oblasti socijalne zaštite, o uslugama gerontodomaćica, o načinu prijave nasilja nad starima, ali i drugim korisnim stvarima koje im život u „trećem dobu“ mogu učiniti boljim.
             “Penzioneri su i ove godine pokazali veliko interesovanje za Sajam kao i prošle godine, a novina sa kojom su se sada sreli je bio je skup Zadrugara gde su tri regiona predstavila svoje zadrugare”, kaže Mirko Zečević, predsednik Gradske organizacije penzionera Niš. “To je nešto  novo za penzionere, a oni tu mogu da vide šta se njima sve nudi po povoljnijim cenama i mogu da nađu raznolike proizvode”.
            Prema njegovim rečima samo na otvaranju Sajma je bilo preko 500 ljudi, ali je za dva dana, po njegovoj slobodnoj proceni, sajam obišlo oko 2.000 penzionera.
            “Upravo zbog velikog interesovanja penzionera u planu je da ovaj sajam postane tradicija, a nakon otvaranja  sajma  razgovarali smo sa ministrom Krkobabićem upravo na tu temu”, dodaje Zečević. “Već planiramo  kako će izgledati sledeći sajam koji će se na jesen, posle prolećnog novosadskog Sajma, održati u Nišu. U planu je i da se poveća obim ponuda za penzionere”.
            Zečević dodaje da je Sajam od značaja i za penzionere,ali i za sam grad Niš.
            “Na ovaj način grad Niš se prepoznaje kao sredina koja savojim penzionerima  pokušava na sve načine  da podigne društveni standard i uopšte društveni položaj. Svi dobro znamo u kakvoj ekonomskoj situaciji žive penzioneri. Ovo je dobar pokušaj i dobar put da se penzionerima barem za malo poboljša standard. Grad je prepoznao ovakve sajmove i ovu smotru, stoji iza organizacije  i jedan od dobrih poteza je i to što nam je odobrio da prostor u Oficirskom domu koristimo za sajam.Osim toga na ovaj način grad Niš jasno stavlja do znanja da ne zaboravlja svoje najstarije stanovnike i nastoji da im pomogne na sve načine da žive kvalitetnijim životom,”, zaključuje Zečević.

                                                                              V.Petrović

LEG:DRUGI PO REDU SAJAM PENZIONERA U NIŠU:penzionerima ponuđene brojne pogodnosti

LEG:NIŽE CENE BROJNIH USLUGA I ROBA:predstavili se i
 zadrugari regiona

LEG:VELIKO INTERESOVANJE PENZIONERA:organizatori već najavljuju i treći sajam sledeće godine

LEG:LEKARI BRINU O ZDRAVLJU PENZIONERA:merio se krvni pritisakšećer…

(Projekat “Nišlije se uključuju u odlučivanje” sufinansiran iz budžeta grada Niša)